Vrou kritiek na sprong uit brandende voertuigFoto: ER24 Pieter Rossouw, woordvoerder van ER24, het gesê die voorval het op die N12 naby Fochville plaasgevind. “Die voertuig het glo aan die brand geslaan toe iets in die bakkie vonke veroorsaak het. Een van die passasiers het die vlamme gesien en uit die bewegende voertuig gespring,” het hy gesê. “Die bestuurder het die voertuig tot stilstand gebring en al die insittendes het uitgespring.” Volgens Rossouw het ŉ kleuter, wat ook in die bakkie was, geringe beserings opgedoen, maar die twee ander volwassenes was ongedeerd. “Die beseerde vrou was in ŉ kritieke toestand en moes per helikopter na die Chris Hani Baragwanath-hospitaal geneem word. Die kleuter is deur ŉ ander ambulansdiens hospitaal toe geneem,” het Rossouw gesê. Die oorsaak van die brand is nie bekend nie en sal deur die polisie ondersoek word.